**ราชภัฏสุรินทร์กำลังตื่นตัวเรื่องการสอนออนไลน์**

การกำเนิดของอินเทอร์เน็ต มุ่งเน้นที่ความสัมพันธ์ของมนุษย์ เป็นเทคโนโลยีและเครื่องมือที่อำนวยความสะดวกและเพิ่มการติดต่อระหว่างผู้คน กระตุ้นการเปลี่ยนแปลงในแต่ละคน มีการสร้างความสัมพันธ์ซึ่งกันและกัน

ความต้องการที่จะออนไลน์ได้กลายเป็นหนึ่งในวัตถุประสงค์หลักของการมีปฏิสัมพันธ์ออนไลน์ ผู้ใช้อินเทอร์เน็ตสามารถสร้างความสัมพันธ์ออนไลน์ที่แท้จริงแสดงความรักสร้างมิตรภาพหรือแม้กระทั่งเข้าสู่ความขัดแย้ง และยังสามารถมีชีวิตออนไลน์ที่ใช้การสื่อสารให้มีความหมายในมันตัวเองและมีเป้าหมายเพียงเพื่อติดต่อกับคนอื่น (Diniz, C. & Moreira, E. 2015) การสอนออนไลน์หรือในระบบอีเลิร์นนิ่งเราสามารถดำเนินชีวิตได้ในหลายรูปแบบ หรือเลือกที่จะเป็นเพียงรูปแบบใดรูปแบบหนึ่ง ได้แก่

1. ผู้ดูแลระบบ (Administrator) เป็นผู้ใช้งานที่มีสิทธิ์การกระทำได้ทุกอย่างในระบบและสามารถบริหารจัดการหรือเข้าไปดูได้ทุกรายวิชาที่มีอยู่ในระบบ

2. ผู้สร้างรายวิชา (Course Creator) เป็นผู้ใช้ที่มีสิทธิ์ในการสร้างรายวิชาและได้สิทธิ์เป็นผู้สอนในรายวิชาที่ได้สร้างไว้

3. ผู้สอน (Teacher) เป็นผู้ใช้ที่มีสิทธิ์ในการสอนในรายวิชาที่ได้รับหมอบหมาย โดยสามารถจัดการข้อมูลเนื้อหา และกิจกรรมภายในรายวิชา

4. ผู้สอนแบบแก้ไขไม่ได้ (Non-Edition Teacher) เป็นผู้ใช้ที่มีสิทธิ์ในการสอนในรายวิชา แต่ไม่สามารถแก้ไขหรือเปลี่ยนแปลงกิจกรรมในรายวิชาได้

5. ผู้เรียน (Student) เป็นผู้ที่มีสิทธิ์ในการเข้าเรียนในรายวิชาต่าง ๆ ในระบบ

6. ผู้ใช้งานทั่วไป (Guest) เป็นผู้ใช้ที่มีสิทธิ์ในการเข้าใช้งานหรือเข้าเรียนในรายวิชาได้ ก็ต่อเมื่อได้รับอนุญาตเท่านั้น

การเป็นผู้สร้างรายวิชาสำหรับคณาจารย์ในคณะครุศาสตร์ ที่เชี่ยวชาญการสอนในศาสตร์ตนเองและคุ้นเคยกับการพบปะผู้เรียนแบบเห็นหน้า แต่ในบริบทของการสอนออนไลน์หรืออีเลิร์นนิ่งบริบทย่อมแตกต่างอย่างมาก ในการสอนแบบพบปะกันแบบเดิมผู้สอนสามารถใช้เสียงหรือการพูดเพื่อกระตุ้นเตือน เสนอแนะเมื่อผู้เรียนไม่สนใจเนื้อหาหรือทำกิจกรรมไม่ถูกต้องตามที่กำหนดให้ได้ทันทีด้วยการประเมินจากผู้เรียนแต่ละคน แต่ในระบบออนไลน์ผู้สอนไม่สามารถกำกับดูแลให้ผู้เรียนสนใจเนื้อหา ปรับเปลี่ยนหรือตั้งใจเรียนได้ด้วยวิธีการนั้นได้ทั้งหมด แต่สามารถกำหนดกิจกรรมเพื่อกำกับผู้เรียนให้ไปสู่เป้าหมายของการเรียนการสอนได้เกือบทั้งหมด ทั้งนี้และทั้งนั้นจะต้องมีโปรแกรมคอมพิวเตอร์มาช่วยจัดการ ที่เรียกว่า ระบบจัดการเรียนการสอนออนไลน์(Online learning Management System) หรือเรียกกันย่อ ๆ ว่า LMS ดังนั้นการเรียนการสอนออนไลน์ที่จะมีประสิทธิภาพได้นั้นต้องอาศัย LMS ที่ดีด้วย แต่ด้วยความจำกัดด้านงบประมาณ ระบบที่นำมาใช้ในสถาบันราชภัฏเราจึงเป็น Moodle ที่เป็นโปรแกรมที่นำมาใช้ได้โดยไม่เสียค่าลิขสิทธิ์

เมื่อเป็นผู้สร้างรายวิชาในระบบLMS Moodle เราจึงต้องรู้ข้อจำกัดและต้องมีวิธีการที่เหมาะสมเพื่อให้ระบบดำเนินไปได้โดยเราไม่เป็นต้นเหตุโดยไม่รู้ตัว นั่นคือการต้องหลีกเลี่ยงการนำไฟล์ข้อมูลไปไว้ในมูเดิล และต้องมีอีเมล์ของgoogleเพื่อใช้คลาวด์ของกูเกิ้ลเป็นที่เก็บไฟล์ข้อมูล เมื่อต้องการให้ผู้เรียนศึกษาเนื้อหาใดก็ทำลิงก์เชื่อมถึงกันจากมูเดิล

**การสอน** การสอนในมูเดิลมีกิจกรรมที่สร้างการมีปฏิสัมพันธ์ระหว่างผู้เรียนกับผู้สอน หรือ ผู้เรียนกับเนื้อหา หรือผู้เรียนกับผู้เรียน เช่น การแชท การโพสต์ข้อความหรือภาพนิ่ง ภาพเคลื่อนไหว ดังนั้นผู้สร้างรายวิชาที่ดีจะต้องคิดหาแนวทางเพื่อทำกิจกรรมต่าง ๆ ตามความเหมาะสมของบริบทการสอนรายวิชาหนึ่ง ๆ หรือในการเรียนการสอนแต่ละหน่วยการเรียน ตามความเหมาะสมของแต่ละจุดประสงค์การเรียนรู้ การกำหนดกิจกรรมจึงอาจทำไว้เป็นโปรแกรมการเรียน ผู้เรียนสามารถเรียนได้เมื่อพร้อมและสำเร็จตามเป้าประสงค์ได้ในระยะเวลาที่แตกต่างกันตามความสามารถหรือ ตามอัตราการเรียนรู้ของผู้เรียนแต่ละคน หรือตามสไตล์ของผู้เรียน เช่น บางคนชอบอ่าน หรืออาจชอบฟัง ชอบดู และอาจชอบลงมือปฏิบัติ เป็นต้น ดังนั้นในบทเรียนจึงควรมีทั้งเอกสารที่เป็น PDF หรือ เอกสารให้ผู้เรียนอ่าน มีส่วนกระตุ้นให้ผู้เรียนมีส่วนร่วม ส่วนเสริมแรง ส่วนประเมินและมีส่วนสรุป หรือบางท่านอาจใช้กระบวนการสอนของกาเย่ ที่มี เก้าส่วน เช่น 1. เร่งเร้าความสนใจ (Gain Attention) 2. บอกวัตถุประสงค์ (Specify Objective) 3. ทบทวนความรู้เดิม (Activate Prior Knowledge) 4. นำเสนอเนื้อหาใหม่ (Present New Information) 5. ชี้แนะแนวทางการเรียนรู้ (Guide Learning) 6. กระตุ้นการตอบสนองบทเรียน (Elicit Response) 7. ให้ข้อมูลย้อนกลับ (Provide Feedback) 8. ทดสอบความรู้ใหม่ (Assess Performance) และ 9. สรุปและนำไปใช้ (Review and Transfer) เป็นต้น

**การวัดและประเมินผล** การวัดและประเมินอาจเป็นกิจกรรมออนไลน์ที่สะดวกขึ้นเพราะเป็นกิจกรรมที่ใช้เทคโนโลยีมาเสริมคุณภาพการประเมินผลการเรียนรวมถึงความสะดวกในการปรับปรุงวิธีสอนให้มีประสิทธิภาพยิ่ง ๆ ขึ้นไปอีกได้ เพราะมูเดิ้ลมีเทคโนโลยีสนับสนุนให้มีการประเมินที่เป็นธนาคารข้อสอบ สามารถกำหนดการประเมินได้หลายรูปแบบ เช่นแบบอัตนัย ปรนัย ถูกผิด เป็นต้น

ดังนั้นก่อนการเรียนรู้LMS Moodle ต้องถามหรือประเมินบริบทการสอนออนไลน์ว่าท่านมีสิ่งต่างเหล่านี้หรือไม่ มากน้อยเพียงใด เนื้อหาวิชาที่จะสอน มีหรือ ไม่ อยู่ในรูปแบบใด อยู่ที่ไหน ให้หยิบปากกามาจดไว้ด้วยเลือกข้อไหน

1. ทรัพยากรที่ท่านมีอยู่ ก. เป็นหนังสือหรือเอกสารในกระดาษ ข. ไฟล์เวิร์ด ไฟล์พีดีเอฟ ค. ไฟล์วิดีโอ ง. ไฟล์เพาเวอร์พอยต์ จ. เว็บไซด์ ฉ. ในระบบอีเลิร์นนิ่งของมหาวิทยาลัย ช. ในระบบคลาวด์

2. ปริมาณที่มีอยู่ดังกล่าวในแต่ละวิชามีเนื้อหาจำนวนเท่าใด 1. บางส่วน 2. ครึ่งของเนื้อหา 3. เกือบครบ 4. มีเนื้อหาทั้งรายวิชา

3. วิธีสอน กิจกรรมและสื่อ ประเภทต่าง ๆ เช่น ก. ให้อ่านเอกสาร ข. บรรยายโดยบันทึกเสียงไว้ ค. บรรยายโดยใช้เพาเวอร์พอยต์ประกอบ ง. บรรยายโดยบันทึกวิดีทัศน์ จ. สอนโดยถ่ายทอดสดผ่านรายการวิทยุ ฉ. สอนโดยถ่ายทอดสดผ่านสื่อสังคมออนไลน์ ช. สอนโดยผ่านบทเรียนออนไลน์ใช้กิจกรรมและเนื้อหาที่มีอยู่ในระบบอีเลิร์นนิ่งของมหาวิทยาลัย เจ็ดประเภทนี้ท่านจะใช้อะไรบ้าง 1. ใช้เพียง หนึ่งหรือสองชนิด 2. ใช้สามถึงสี่ชนิด 3. ใช้ ห้าหรือหก ชนิด 4. ใช้ทั้งหมด

4. สื่อการสอนทางไกลประเภทมีหลายประเภทได้แก่ ก. อีเมล์ ข. โซเชี่ยลมีเดีย ค. ซีดี ง. ระบบอีเลิร์นนิ่งมูเดิล จ. กูเกิลคลาวด์ ท่านจะนำมาใช้กี่ชนิด 1. ใช้เพียง หนึ่งหรือสองชนิด 2. ใช้สามถึงสี่ชนิด 3. ใช้ ทั้งหมด

5. ถ้าให้ผลิตบทเรียนออนไลน์เพื่อจัดการศึกษาทางไกลผ่านระบบอีเลิร์นนิ่งของมหาวิทยาลัย ท่านมีความคิดเห็นอย่างไร 1. ขออบรมก่อนทั้งหมด 2. ขออบรมก่อนบางเรื่อง 3. ผลิตได้ทันที

จาก ทั้งห้าข้อ ถ้าคำตอบท่านส่วนใหญ่เมื่อนำมารวมกันแล้วได้ ห้า 5 ถึง 10 แสดงว่าท่านต้องรีบมาอบรมกับครุศาสตร์เรา เร็ว ๆ นี้ และถ้ารวมแล้วได้มากกว่านั้นมาก ๆ ตามลำดับ ยิ่งได้ตัวเลขสูง ๆ ท่านพร้อมที่จะสอนออนไลน์เพื่อแก้ปัญหาโควิดแล้วครับ